Úvod

DataCentrum je účelová rozpočtová organizácia, ktorá v zmysle čl. 3 svojho štatútu, je spracovateľom informácií pre Ministerstvo financií SR - jeho organizačné útvary a plní funkciu  správcu a prevádzkovateľa viacerých prierezových rezortných aj mimorezortných informačných systémov, ich komunikačno-technologickej infraštruktúry a Centra pre podporu užívateľov informačných systémov rezortu MF SR.
Činnosti DataCentra sú vykonávané na základe kontraktu medzi Ministerstvom financií SR a DataCentrom, uzatváranom každoročne na obdobie kalendárneho roka. Jeho obsahom sú jednotlivé úlohy vrátane popisu hlavných predpokladaných činností a ich požadované kapacitné  a finančné zabezpečenie. Súčasťou záväzku je aj povinnosť odpočtu jeho plnenia. 
Správa o hodnotení plnenia úloh za rok 2007 definovaných v „Kontrakte uzatvorenom medzi Ministerstvom financií SR a DataCentrom na rok 2007“ sa predkladá na základe Interného riadiaceho aktu MF SR č. 5/2005  „Smernica na vypracovanie kontraktov medzi MF SR a rozpočtovými organizáciami v jeho pôsobnosti“ a Kontraktu medzi MF SR a DataCentrom na rok 2007, čl. VI., bod 1. zo dňa 20. 11. 2006.  (ďalej len „kontrakt“).
Úlohy obsiahnuté v kontrakte boli stanovené so zohľadnením existujúceho stavu pracovníkov s adekvátnou priemernou mzdou. Pre rok 2007 bol rozpočtom pridelený počet zamestnancov 89, pričom stav k 31.6.2007 bol 82, čo bolo na úrovni 92,1 % plnenia a reálny stav k 31.12.2007 bol 79, čo je len 88,76 % plnenia rozpočtu, čo je v celoročnom priemere 91 %. Táto skutočnosť ovplyvnila aj stav plnenia niektorých úloh.  
V priebehu roka 2007 bola vykonaná rozpočtovým opatrením úprava pôvodného rozpočtu k 30.6.2007 – Dodatok č.1 uzavretého kontraktu. 
V rámci druhého polroka roku 2007 vznikla potreba zabezpečenia nových úloh, ktoré vyžadovali ďalšie personálne a finančné zabezpečenie. Na základe toho boli formulované nové identifikačné listy a  bol vypracovaný a aj podpísaný Dodatok č. 2 kontraktu. Na túto skutočnosť nadväzuje aj úprava rozpočtu k 30.11.2007 a k 31.12.2007.
Napriek pretrvávajúcim problémom v personálnej oblasti DataCentrum zabezpečuje správu a prevádzkovanie rozsiahlych projektov vrátane celoštátne významných informačných systémov. Tieto činnosti spočívali nielen v overovaní, zavádzaní a prevádzkovaní jednotlivých informačných systémov (IS), v softvérových, technických a komunikačných riešeniach, ktoré vyplývali z obsluhy,  údržby a rozširovania IS inštalovaných v DataCentre podľa potrieb projektov, resp. požiadaviek jednotlivých útvarov MF SR, ale aj v zabezpečovaní bežnej, rutinnej prevádzky. 
Z hľadiska výstupov DataCentrum poskytuje  služby predovšetkým Ministerstvu financií SR, Štátnej pokladnici, ostatným orgánom verejnej a štátnej správy a tiež aj neštátnym a komerčným organizáciám.
Užívateľmi výstupov boli predovšetkým organizačné útvary MF SR (hlavne Sekcia rozpočtovej politiky, Sekcia štátneho výkazníctva, Inštitút finančnej politiky a ďalšie) a Štátna pokladnica.
Vybrané informácie poskytovalo DataCentrum aj ďalším ústredným orgánom  štátnej správy (ŠÚ SR, MVRR SR, MH SR, MPSVR SR, MP SR, MDPT SR, MŠ SR a pod.), inštitúciám verejnej správy,  neštátnym inštitúciám (ratingové spoločnosti) a bankovým subjektom najmä z oblasti spracovania účtovných výkazov právnických a fyzických osôb, bankových účtovných výkazov a informácií o hypotekárnych a stavebných úveroch.
Výstupy z riešenia, najmä z projektu informačného systému výkazníctva, boli použité pri analytických prácach, pri zostavovaní štátneho rozpočtu, pri kontrole rozpisu štátneho rozpočtu, pri sledovaní plnenia príjmov a čerpania výdavkov štátneho rozpočtu. 
Z projektu vytvárania údajovej základne finančnej politiky štátu boli predkladané napr. výstupy zamerané na tvorbu časových radov vybraných ukazovateľov ekonomického a finančného vývoja a ich spracovanie do analytických tabuľkových zostáv. 
Naďalej sa úspešne rozvíja projekt platobného a monitorovacieho systému pre štrukturálne fondy a kohézny fond (ITMS), ktorý je v DataCentre prevádzkovaný.      
Na zabezpečenie technickej podpory a odborného poradenstva pre potreby fungovania rozpočtového informačného systému a informačného systému štátnej pokladnice DataCentrum prevádzkuje Centrum podpory užívateľov (CPU) podporované vytvorenou a nepretržite udržiavanou komunikačno-technologickou infraštruktúrou. V priebehu roku 2007 používatelia vykonali 68 771 telefonických volaní do CPU a dostupnosť kontaktného centra dosiahla v priemere úroveň 91%.
V roku 2007 bolo v DataCentre definitívne odstavené databázové prostredie Informix a prešlo sa do prostredia Oracle. Ku koncu roka bola vytvorená jednotná produkčná databáza, v ktorej sú spracovávané všetky účtovné informačné systémy. Zároveň bolo vytvorené testovacie prostredie na testovacej databáze pre vývoj nových aplikácií a skúšobné testovanie modifikovaného aplikačného programového riešenia.
V záujme zvyšovania kvality poskytovaných IT služieb a podpory prevádzky vybraných informačných systémov rezortu ako aj zefektívnenia výkonu procesov riadenia informačných technológií v rezorte, DataCentrum priebežne realizuje strategický zámer štandardizovať výkony podľa štandardov ITIL. Je zavedený Service Desk, Problem a Incident Management pre informačný systém Štátnej pokladnice,  implementovaný Single Point of Contact IS ŠP a Service Desk, Problem a Incident Management pre informačné systémy a IT komponenty MF SR a DataCentra. Uplatňovanie tohto procesného riadenia, okrem zvýšenej spokojnosti používateľov, vytvára aj dobré podmienky pre celkové optimalizovanie prevádzky a prevádzkových nákladov.  

Kontraktom pre rok 2007 bolo kontrahovaných 24 úloh, ktorých riešenie bolo kapacitne, personálne i finančne alokované.
V druhom polroku 2007 – na základe vývoja a nutnosti zabezpečiť plnenie novovzniknutých potrieb plnenia úloh Ministerstva financií SR boli formulované ďalšie 4 úlohy, ktorých špecifikácia a kapacitné a finančné zabezpečenie bolo predmetom Dodatku č. 2 kontraktu medzi MF SR a DataCentrom.
Sú to nasledovné činnosti:
a)	riešenie úloh pre informačnú podporu Ministerstva financií SR definovaných a potvrdených jednotlivými odbornými útvarmi MF SR, potreba riešenia ktorých vznikla dodatočne v priebehu zmluvného obdobia
b)	riešenie úloh na vytvorenie nutných podmienok pre fungovanie informačného systému účtovníctva fondov
c)	vytvorenie podmienok na poskytovanie vybraných podporných služieb pre inštitúcie štátnej správy 
d)	vytvorenie a prevádzkovanie internetového média pre Sekciu informatizácie spoločnosti MF SR

Komentár k plneniu úloh a problémom  pri ich riešení: 
Z celkového počtu 28 kontrahovaných úloh neboli realizované, alebo v dostatočnom rozsahu zabezpečované niektoré úlohy:
111 - z dôvodu nedostatočného personálneho zabezpečenia internými kapacitami (len 1 zamestnanec DataCentra), bola úloha zabezpečovaná aj externými kapacitami 
201 - vzhľadom na to, že projekt je stále len v štádiu schváleného projektového zámeru a  zo strany MF SR nebolo prijaté definitívne rozhodnutie o jeho realizácii, v roku 2007 úloha bola kontrahovaná, ale nebola riešená 
211 - úloha je zabezpečovaná aj externými kapacitami 

303 - kapacity čerpané na plnenie úlohy nie sú priamo vyčíslené vo väzbe k tejto úlohe, nakoľko objem vykonanej práce bol realizovaný v podúlohách úlohy 301 a tiež v rámci jednotlivých ÚIS – táto skutočnosť vyplynula zo situácie, že sa v DataCentre interne mení technologická platforma  
317 - DataCentrum realizovalo úlohu subdodávateľským spôsobom, nakoľko aktuálne nie je dostatočne zabezpečené internými personálnymi kapacitami
318 - DataCentrum realizovalo úlohu subdodávateľským spôsobom, nakoľko aktuálne nie je dostatočne zabezpečené internými personálnymi kapacitami
406 - Technická, komunikačná a systémová podpora projektu „Internet pre vzdelanie“  - úloha nebola predmetom kontraktu pre rok 2007 a ani jeho dodatku. Je kontrahovaná pre rok 2008, s čím súviseli aj už vykonané práce. Čerpané kapacity neboli plánované, nie sú vykazované v tabuľke osobitne – sú zahrnuté v úlohe 402.   
601 - v roku 2007 boli vykonané všetky prípravné práce a reálna prevádzka poskytovania služieb začala k 1.1.2008. 

Úlohy, ktoré vznikli v priebehu roka - (Dodatok č. 2)
403 - Vytvorenie a prevádzkovanie portálu www.informatizacia.sk
404 - Vytvorenie a prevádzkovanie Registra prebytočného nehnuteľného majetku štátu
405 - Poskytovanie odbornej podpory produktov spoločnosti Microsoft 
601 - Informačný systém účtovníctva fondov (ISUF)

Ukončené úlohy:
301 - Prechod na IT Oracle
303 - MIS MF SR – údaje za výkazníctvo
315 - ÚIS bankového sektora a vybraných subjektov kapitálového trhu v SR

Poznámky:
•	Práce doteraz evidované v rámci úloh č. 301 a č. 303 budú pokračovať, ale sú rozpísané a uvádzané pod novými číslami jednotlivých úloh kontrahovaných v kontrakte pre rok 2008. 
•	Úloha č. 315 bola v DataCentre ukončená,  nakoľko od roku 2008 ju bude zabezpečovať ŠÚ SR v spolupráci s NBS v zmysle platnej "Rámcovej dohody o vzájomne prospešnej spolupráci v oblasti štatistiky medzi NBS a ŠÚ SR".

Pri formulovaní úloh, ktoré boli predmetom kontraktu pre rok 2007, nebolo možné vopred odhadnúť a predpokladať, aké problémy môžu v priebehu roka vzniknúť, koľko situácií bude potrebné riešiť, ako sa bude vyvíjať personálne, technologické a odborné zabezpečenie. Plánovaný počet zamestnancov nebol naplnený, čo sa prejavilo aj pri hodnotení úloh v hodinovom a percentuálnom vyjadrení. Napriek tomu sa podarilo vždy nájsť spôsob i kapacity ako vzniknutú situáciu riešiť tak, aby úlohy boli zabezpečené a vyriešené. 
Z dôvodu nedostatočného počtu interných odborných kapacít boli činnosti v rámci niektorých úloh zabezpečované zmluvne externými kapacitami. 
Okrem kontrahovaných úloh zamestnanci DataCentra vykonávali a zabezpečovali rôzne činnosti podporného charakteru súvisiace s prevádzkovaním informačných systémov - projektové, ekonomické a organizačné riadenie, technická a prevádzková podpora aj samotného DataCentra. Administratívne a režijné práce sa  vykonávali v rozsahu 35 835,5 hodín, metodické a koncepčné práce v rozsahu 842,5 hodín, rôzne evidenčné výkony si vyžiadali 909 hodín a študijným a vzdelávacím aktivitám sa venovali celkom 1626,5  hodín.
Všetky úlohy kontrahované v roku 2007 boli realizované včas, v stanovených termínoch, v požadovanej kvalite a bez problémov. 

Plnenie jednotlivých úloh DataCentra rok 2007

111 	Bezpečnosť	
Hlavnou úlohou zabezpečovania bezpečnosti v DataCentre v roku 2007 bolo pripraviť hlavnú časť dokumentov a tak aj organizáciu na certifikáciu systému riadenia informačnej bezpečnosti (SMIB).  
V rámci časti Zabezpečovanie aktivít Projektu bezpečnosti IS v DC boli prevádzkované bezpečnostné opatrenia a mechanizmy vyplývajúce z dokumentov bezpečnosti a ich aktualizovaných verzií, resp. aktualizovaných smerníc gestorovaných útvarom bezpečnosti. 
Aktualizácia havarijných plánov pre IS DC a pre ZP predstavovala aktualizácie častí HP v súvislosti s obmenou riešiteľských kolektívov. Uskutočnilo sa testovanie havarijných plánov IS v DataCentre formou seminárneho cvičenia, z ktorého vyplynula potreba aktualizácie niektorých vybraných častí HP.
Časť  Nasadzovanie nových bezpečnostných mechanizmov a prevádzkovanie BIS pre systémy v DC predstavovalo činnosti manažéra a administrátora PKI, ktoré zabezpečujú administráciu komponentov registračnej autority, sledovanie funkčnosti, konektivity a stavu replikácii na produkčných serveroch jednotlivých systémov. 
V časti Príprava certifikácie DataCentra na systém riadenia informačnej bezpečnosti  (SMIB) bola dopracovaná GAP analýza ISO 27001:2005 o Metodiku riadenia rizík. Bolo potrebné aktualizovať Bezpečnostnú politiku z pohľadu jednotnej dokumentácie SMIB. Vypracovanie Komplexnej  analýzy rizík IS DataCentra z pohľadu SMIB bolo predpokladom pre Výber bezpečnostných cieľov a opatrení z normy ISO/IEC 1799:2005 na riadenie identifikovaných rizík. 

121	Centrum podpory užívateľov  (CPU)	
V roku 2007 bol Centrom podpory používateľov zabezpečovaný a vykonaný komplex činností pre používateľov informačných systémov prevádzkovaných v DataCentre.
CPU riešilo požiadavky zo strany organizácií a používateľov informačných systémov na aplikačnú, technickú a technologickú podporu a priebežne budovalo a dopĺňalo databázu často kladených otázok.
V roku 2007 bola tiež priebežne aktualizovaná databáza organizácií a používateľov pripojených k IS prevádzkovaných v DataCentre. Zmeny súvisiace so vznikom, zánikom a zlučovaním organizácií, prípadne zmeny ich právnej formy, mali dopad na presuny a evidenciu výpočtovej techniky zapožičanej z DataCentra. 
Počet organizácií používajúcich informačné systémy prevádzkované v DataCentre bol 2878, pričom kontrakt predpokladal počet 2500 a počet používateľov vzrástol na 7338, pričom kontrakt predpokladal počet 6 000.  
V priebehu roku 2007 používatelia vykonali 68 771 telefonických volaní do CPU. Dostupnosť kontaktného centra tak dosiahla v priemere úroveň 91%.
V rámci DataCentra CPU aktívne prispelo k plneniu podmienok certifikátu kvality poskytovania služieb ISO 9001, aktívne participovalo na realizácii projektov Incident manažment, Problem manažment a Manažment zmien.
Celkovo bolo vyriešených  30 907 hlásení. Na úrovni kontaktného centra bolo vyriešených 5 358 hlásení a 29 402 hlásení bolo eskalovaných na druhú úroveň. Počet hlásení podľa jednotlivých oblastí poskytovanej podpory a služieb a ich percentuálny podiel na celkovom počte vyriešených hlásení, je uvedený v nasledujúcej tabuľke a grafe. 

Rok 	2005	%	2006	%	2007	%	
Kontaktné centrum	2 156	5,7	3 609	10,1	5 358	17,3	
ISpSŠP	21 763	57,5	19 032	53,2	12 636	40,9	
RIS	6 185	16,3	5 366	15,0	4 196	13,6	
KTI	4 025	10,6	2 956	8,3	2 102	6,8	
RAO	1 727	4,6	1 691	4,7	2 547	8,2	
ITMS	1 843	4,9	2 185	6,1	1 984	6,4	
iné	176	0,5	963	2,7	2 084	6,7	
Spolu	37 875	 	35 802	 	30 907	 	

Odberatelia výsledkov:
•	zamestnanci Ministerstva financií SR
•	zamestnanci Štátnej pokladnice SR
•	používatelia Rozpočtového informačného systému,
•	používatelia Informačného systému pre systém štátnej pokladnice,
•	používatelia ITMS – informačný systém pre monitorovanie štrukturálnych fondov a Kohézneho fondu
•	používatelia ISUF – informačný systém účtovníctva štrukturálnych fondov a Kohézneho fondu
•	používatelia informačného systému ROPK – register osobitných ponukových konaní
•	používatelia služieb podpory vybraných produktov Microsoft 
•	používatelia KTI - Komunikačno technologickej infraštruktúry

151	Certifikácia DataCentra podľa ISO 9001:2000 	
V roku 2007 bol DataCentru vydaný a fyzicky odovzdaný certifikát systému riadenia kvality EN ISO 9000:2000. 
Cieľom úlohy bolo udržiavanie dosiahnutej úrovne systému riadenia a plnenie úloh DataCentra vyplývajúcich z uzavretého kontraktu pre rok 2007 - v tejto súvislosti išlo najmä o nasledovné činnosti: 
-	bola odstránená jedna nezhoda vyplývajúca zo Správy z výsledku certifikačného auditu,
-	boli realizované niektoré korekcie,  nápravné a preventívne opatrenia,
-	bolo realizované cyklické preškolenie zamestnancov zo systému manažérstva kvality,
-	bol udržiavaný a zlepšovaný systém manažérstva kvality,
-	priebežne bola aktualizovaná interná riadená dokumentácia a aktualizované zoznamy externej neriadenej dokumentácie,
-	bolo realizované preskúmanie systému manažérstva kvality vedením DataCentra
-	boli realizované interné audity podľa schváleného plánu.
V decembri 2007 bol v DataCentre vykonaný dozorný audit, ktorý mal potvrdiť oprávnenosť držania udeleného certifikátu. Tento audit bol pre DataCentrum úspešný, nakoľko neboli zistené žiadne nezhody, ktoré by viedli k odobratiu certifikátu.

201	Zriadenie Registra účtovných závierok  (RÚZ)	
V roku 2006 bol spracovaný Projektový zámer zriadenia Registra účtovných závierok  (RÚZ), ktorý bol vedením MF SR aj prijatý a schválený. 
Na základe toho práce pokračovali a bol spracovaný projekt Registra účtovných závierok - t.j.  boli spracované podrobnejšie analýzy súčasného stavu zberu a spracovania účtovných závierok, podrobnejšia identifikácia a analýza východísk, rozpracované možností prevádzkovania registra vrátane popisu legislatívneho rámca. Súčasne bol v rámci projektu vypracovaný návrh zberu dát, definované nutné podmienky prevádzky registra, návrh nutných legislatívnych úprav a zmien, návrh technologického riešenia a návrh harmonogramu, resp. etapizácia tvorby a zavedenia registra do praxe. 
Projekt bol priebežne konzultovaný s Daňovým riaditeľstvom SR a vybranými odbornými útvarmi MF SR. Na tvorbe projektu sa podieľali aj externí dodávatelia. 
V júni 2006 bol projekt predložený na schválenie do vedenia MF SR, ale k rozhodnutiu o jeho realizácii, prípadne ďalšom postupe nebolo doteraz rozhodnuté.  Z uvedeného dôvodu sa v roku 2007 na úlohe nepracovalo, aj keď DataCentrum bolo pripravené po rozhodnutí o pokračovaní zabezpečiť potrebné aktivity a práce. 

211	IT monitorovací systém pre štrukturálne fondy a Kohézny fond (ITMS)	
DataCentrum počas roku 2007 zabezpečovalo činnosti súvisiace s prevádzkou ITMS, ktoré možno členiť do nasledovných skupín: 
1.	Správa a prevádzka systému
DataCentrum, v spolupráci s dodávateľom ITMS, zabezpečovalo prevádzkovanie a spravovanie produkčného, školiaceho a testovacieho systému ITMS - časti ITMS Core a ITMS Portál (inštalácia servisných buildov a nových verzií systému, administrácia, management, zálohovanie a obnova operačného systému...) technickú podporu pre systém a bežnú  údržbu aplikačných systémov. 
Zo strany DataCentra bola zabezpečovaná administrácia časti produkčného, školiaceho a testovacieho systému ITMS - konkrétne modulu Správa orgánov, užívateľov a práv a vytváranie prístupových práv pre užívateľov ITMS. 
V júni 2007 sa uskutočnilo testovanie novej verzie ITMS II - boli odstránené všetky zistené blokujúce problémy týkajúce sa programového obdobia 2004-2006. V priebehu roka 2007 boli vykonávané práce súvisiace s prípravou ITMS II na nové programové obdobie 2007-2013 (zakladanie nových orgánov, nových užívateľských rolí orgánov, správa užívateľov..). Po úspešnom teste bol ITMS II dňa 26. 06. 2007 nasadený do produktívnej prevádzky. Súčasne s novou verziou ITMS bola rozšírená aj funkcionalita SAP XI a ISUFu.
2.	Aplikačná, technická a technologická podpora
Cieľom úlohy je zabezpečovať pomoc užívateľom pri práci s aplikáciou ITMS. DataCentrum počas roku 2007 poskytovalo 1. úroveň podpory. Druhú úroveň podpory (aplikačnú, technickú a technologickú) poskytovalo v spolupráci s dodávateľom ITMS. Všetky problémy užívateľov, ktoré boli zaznamenané prostredníctvom ServiceDesku -  t.j. problémy pri práci s aplikáciou ITMS, žiadosti o úpravu dát, podnety na zmeny v aplikácii..., - riešili pracovníci 2. úrovne podpory. V roku 2007 bolo zaznamenaných a vyriešených 1942 hlásení užívateľov. Aplikačná podpora pre ITMS bola poskytovaná počas pracovných dní v čase od 8 00 do 17 00 hod.

3.	Organizácia školení k jednotlivým verziám ITMS
V roku 2007 neboli DataCentrom organizované žiadne školenia k systému ITMS. 

4.	Zabezpečovanie prístupov pre užívateľov systému
V rámci realizácie procesu spracovania žiadostí pre orgány a žiadostí o prístup pre užívateľov ITMS, boli Komisiou pre prístupové práva v roku 2007 schvaľované správy rolí orgánov, vrátane ich priradenia k jednotlivým orgánom evidovaným v systéme, čítacie a aktualizačné orgánové a programové vizibility jednotlivých orgánov v systéme ITMS, boli posudzované a schvaľované prílohy, ktorými sa riešili urgentné a mimoriadne situácie a boli schvaľované poverenia pre administrátora v príslušnom rezorte a jeho zástupcu.
Úlohou DataCentra bol zber, registrácia, kontrola a porovnanie písomnej formy žiadosti s elektronickou a archivácia žiadostí o prístup. DataCentrum zabezpečovalo a zriaďovalo aj prístup do produkčného, školiaceho a testovacieho systému ITMS pre užívateľov na základe schválených žiadostí. 
Počas roku 2007 bolo spracovaných 513 nových žiadostí o prístup, 185 žiadostí bolo aktualizovaných a realizovaných 243 žiadostí o zrušenie prístupu do ITMS.
DataCentrum zabezpečovalo:
-	centralizáciu Žiadostí o prístup do ITMS,
-	kontrolu písomnej formy Žiadosti o prístup s elektronickou formou,
-	vytvorenie, aktualizáciu alebo zrušenie prístupov pre užívateľov systému,
-	zakladanie a archiváciu Žiadostí o prístup do ITMS
-	aktualizáciu zoznamu orgánov a užívateľských rolí orgánu v súvislosti s nasadením novej verzie ITMS a novým programovým obdobím 2007-2013
5.	Zabezpečenie bezpečnosti systému
Implementácia všetkých navrhovaných riešení z bezpečnostného projektu pre bezpečnosť ITMS bola zrealizovaná a  v spolupráci s útvarom bezpečnosti DataCentra a za účasti garantov projektu ITMS boli počas celej doby prevádzky systému ITMS dodržiavané všetky bezpečnostné opatrenia.
V priebehu roku 2007 boli aktualizované aj havarijné plány pre IS ITMS (HP IS ITMS). Formou seminárneho cvičenia sa uskutočnilo testovanie HP IS ITMS, ktorého sa zúčastnili všetci členovia havarijného tímu. Jeho cieľom bolo školenie členov havarijného tímu k havarijným plánom, prehodnotenie postupnosti volania členov havarijného tímu, aktuálnosť zoznamu členov havarijného tímu, kontrola pridelených úloh jednotlivým členom havarijného tímu a posúdenie aktuálnosti a správnosti havarijných plánov.
6.	Realizácia záložného systému ITMS
Táto úloha nebola v roku 2007 zrealizovaná. Záložný systém pre ITMS bude vytvorený spoločne so záložným systémom pre ISUF v prvej polovici roku 2008.  
7.	Príprava IT monitorovacieho systému pre programovacie obdobie 2007 - 2013
V rámci príprav IT monitorovacieho systému pre nové programovacie obdobie 2007 - 2013 DataCentrum úzko spolupracovalo so zadávateľom projektu, ktorým je MVRR SR, ako aj s dodávateľom systému, fy Siemens. Zamestnanci DataCentra sa aktívne zúčastňovali stretnutí k tvorbe nového systému, pripomienkovali materiály, spolupracovali na analýzach a následnom vytvorení bezpečného prepojenia pre systémy ITMS Core a ITMS Portál. Zároveň vytvárali v systéme ITMS II orgány a užívateľské role orgánov a zakladali nových užívateľov pre nové programové obdobie 2007 - 2013.

221	Komunikačno - technologická infraštruktúra (KTI)	
Komunikačný systém, zabezpečujúci spojenia a komunikáciu používateľov IS Štátnej pokladnice, systémov pre štrukturálne fondy a kohézny fond (ITMS), účtovný systém ISUF a ESO, spojenia pre Ardal, Reuters, Colné riaditeľstvo SR a Daňové riaditeľstvo SR, je v neustálom vývoji. 
Komunikačný systém pozostáva z dvoch častí – FINNET I a FINNET II.
FINNET I  zabezpečuje spojenie s používateľmi po celom Slovensku prostredníctvom liniek typu ISDN, ktoré sú postupne migrované na spojenia typu aDSL, poskytujúce väčšie šírky pásma a tým aj rýchlejšie odozvy pre používateľov.
FINNET II  je súbor liniek spájajúcich pracoviská rezortu Ministerstva financií - pracoviská Colného riaditeľstva SR, colných úradov a ich pracovísk, pracoviská Daňového riaditeľstva SR vrátane jeho podriadených pracovísk a pracoviská centrálnych orgánov rezortu - vlastné ministerstvo, Štátnu pokladnicu, Ardal a DataCentrum. Samostatnou časťou komunikačného zabezpečenia je spojenie so záložným pracoviskom Štátnej pokladnice.
Pre FINNET II boli v roku 2007 zabezpečované služby - doplňovania liniek pri zmene, prípadne sťahovaní pracovísk, zvyšovanie rýchlostí jednotlivých vybraných liniek a budovanie záložných pracovísk. V druhom polroku roka 2007 bolo na základe požiadaviek organizácií rezortu zadministrovaných 6 zrušení pôvodných okruhov a vytvorených 6 nových okruhov MPLS. V jednom prípade bola upravovaná rýchlosť prenosu a boli zrealizované 4 prekládky jedného konca okruhov. 
Pre zabezpečenie vysokej priepustnosti hlavných liniek spájajúcich vrcholové orgány rezortu bola v roku 2007 ukončená a otestovaná migrácia spojení na optických vláknach, vrátane realizácie záložných spojení tak, aby v budúcnosti bola minimalizovaná strata spojenia medzi nimi a podriadenými zložkami. Boli dobudované optické prepojenia ŠP, MF SR,  Ardalu, CKÚ a ich záložných spojení na báze liniek typu MPLS. 
Súčasťou starostlivosti o komunikačné spojenia je aj neustále  doplňovanie systému monitoringu aktívnych liniek v DataCentre, slúžiacom na sledovanie aktuálnej činnosti liniek a ich poruchových stavov, prípadne sledovanie zaťaženia smerovačov na hlavných trasách spojení. 
V rámci úlohy bola zabezpečovaná spolupráca aj pri údržbe a opravách zariadení komunikačného vybavenia, havarijných výpadkov liniek, spolupráca pri prevádzkovaní šifrátorov a pri meraniach vykonávaných dodávateľmi, pri údržbe optiky zaústenej v rackoch komunikačného uzla v  DataCentre a spolupráca pri údržbe ďalších zariadení výpočtovej techniky podnikov a inštitúcií,  ktoré majú v DataCentre prenajaté.
V rámci telefónie IPCC boli realizované nové požiadavky, resp. zmeny telefónnych klapiek a následné oživenie telefónnych aparátov pre Centrum podpory používateľov. Prebiehalo priebežné odstraňovanie problémov v oblasti CPU/CISCO telefónie a bola aktualizovaná dokumentácia telefónnych klapiek IP telefónie.
Pre nových používateľov ITMS a IS ŠP bolo podľa požiadaviek zabezpečované pripojenie do KTI prostredníctvom FDSL liniek, resp. liniek FINNET, ako aj prostredníctvom siete Govnet, prípadne Sanet.
Na základe nových požiadaviek v rámci infraštruktúry FINNET II bolo zrealizovaných niekoľko zmien - a to 12x zriadenie nového MPLS prístupu, 9x prekládka MPLS prístupu, 1x zmena kapacity na existujúcom MPLS prístupe a 2x zrušenie MPLS prístupu.
V rámci rozbehnutých projektov boli v rámci úlohy zabezpečované aj ďalšie úlohy: - vykonal sa upgrade KTI a RIS; - bola realizovaná optická prípojka pre MPSVaR; - bola vykonaná konsolidácia infraštruktúry na MF SR  a  optimalizácia liniek FINNET I na MPSVaR. Dôležitou úlohou bol projekt migrácie ISDN liniek na FDSL linky, ktorým sa zabezpečila vyššia kapacita a s tým súvisiaci väčší adresný priestor, možnosť pripojenia viac koncových používateľov na jednu linku, väčšia bezpečnosť, spoľahlivosť a možnosť monitorovania liniek. 

V súčasnosti je zriadených celkovo 1 297  FDSL liniek (z čoho bolo v roku 2007 zriadených 98) a  140  ISDN liniek.
V rámci úloh týkajúcich sa uzla Govnet bola zabezpečená spolupráca pri riešení požiadaviek konektivity nových používateľov. Išlo o rozdelenie prístupu koncových používateľov podľa lokalít, resp. názvu organizácie a riešenie požiadavky prístupu na potrebnú aplikáciu.
V rámci projektu 5HQ sa uskutočnil prechod do ostrej prevádzky na MPLS technológii. Súčasťou tejto úlohy bola aj administrácia uzla EU TAXUD - CCN/CSI. V spolupráci s centrom CCN/CSI v Bruseli a na základe požiadaviek používateľov tohto uzla z oblasti colnej a daňovej správy bolo vykonaných množstvo aktivít – zabezpečovanie prístupov pre určených nových koncových používateľov do požadovaných aplikácií uzla CCN/CSI, správa používateľov systému CCN/CSI, zriaďovanie, kontrola a rušenie účtov, vedenie agendy hesiel ku konkrétnym účtom, kontroly stavu systémov a pod.
V rámci uzla CCN/CSI pre používateľov DR SR, CR SR a MF SR sa spolupracovalo pri aktivácii nových aplikácií a priebežne sa spolupracovalo aj s TC CCN/CSI pri manažovaní  národného uzla TAXUD, vytváraní záložných kópií, pri softvérových upgradoch a pod. 
Aktívne sa spolupracovalo s CCN/TC Brusel pri projektoch MAIL2-Phase2 a projektoch MONDO a  MKSYSB.

Odberateľmi výstupov boli hlavne: MF SR, DR SR, CR SR, ŠP, ARDAL, ministerstvá a súvisiace rezortné organizácie.

301	Zavedenie informačnej technológie Oracle pre IS prevádzkované v DataCentre	
V roku 2007 bolo v DataCentre definitívne odstavené databázové prostredie Informix a prešlo sa do prostredia Oracle. Ku koncu roka bola vytvorená jednotná produkčná databáza, v ktorej sú spracovávané od všetky ÚIS a zároveň bolo vytvorené testovacie prostredie na testovacej databáze pre vývoj nových aplikácií a skúšobné testovanie modifikovaného APS.
Pre všetky úlohy migrované do prostredia Oracle bol v rámci konzultácií vysvetlený obsah úloh, postup spracovania údajov a tvorby výstupov.
V  rámci tejto úlohy boli v roku 2007 za jednotlivé účtovné informačné systémy prevedené tieto práce:
a) ÚIS obcí a ich podriadených RO a PO:
- bola dokončená tvorba štandardných zostáv v prostredí db Oracle, ich overenie porovnaním s výstupmi z prostredia Informix a odskúšanie tlače.
b) ÚIS právnických a fyzických osôb, účtujúcich v sústave podvojného účtovníctva (POD):
- bola prevedená migrácia údajov dobrých a chybných výkazov a údajov registra účtovných jednotiek za rok 2005 z Informix-u do Oracle a prípravné práce pre pilot ÚIS POD: - na základe rozdielnych výsledkov získaných pri spracovaní testovacej vzorky údajov v prostredí Informix a Oracle bolo priebežne dopracovávané aplikačné programové vybavenie pre spracovanie údajov ÚIS POD v prostredí Oracle, bol opravený a odladený mechanizmus kontrol vnútrovýkazových a medzivýkazových väzieb údajov a ďalších zistených skutočností v IT Oracle, bola aktualizovaná tabuľka najväčších firiem SR migráciou údajov z Informix-u  a doplnená o nové firmy. 
- bol vypracovaný postup práce spracovania údajov v IT Oracle a popis kontrol a opráv údajov vrátane programových popisu programových modulov APS a prehľadu metodických a legislatívnych zmien v obsahu a forme výkazov za príslušné roky, za ktoré sú údaje v databázach DataCentra spracované
- uskutočnilo sa pilotné overenie APS pre príjem a kontroly údajov ÚIS POD za 3 dávky údajov za rok 2006 z DR SR, v rámci ktorého bola aktualizovaná tabuľka HOSP_ROK zo vstupu DR SR, 
- uskutočnilo sa podvojne nahrávanie údajov zo vstupných súborov a kontrola údajov z výkazov typu POD v prostredí Informix a Oracle za 1. dávku údajov za rok 2006, bola vykonaná analýza zistených rozdielov v kvantite a kvalite údajov medzi prostredím Informix a Oracle a následne boli zistené rozdiely minimalizované aktualizáciou APS a dodefinovaním metadát v prostredí Oracle. 
- bolo dopracované programové vybavenie: - vypracované procedúry pre kontrolu a tlač dvojice výkazov, doplnená funkcia v APS o opravu údajov za bezprostredne predchádzajúce účtovné obdobie, vytvorené sql pre hromadné opravy údajov menšieho rozsahu (chýbajúce, navyše znamienka, preklepy a pod.), 
- bol aktualizovaný SW v prostredí FORMS na výber, prezeranie a opravy údajov v tvare formulárov súvaha a výsledovka,
- bolo prepracované programové vybavenie pre tvorbu výstupných zostáv vo forme agregovaných, resp. individuálnych údajov z prostredia Informix do prostredia Oracle a vytvorené nové v prostredí Oracle podľa požiadaviek užívateľov.
c) ÚIS fyzických osôb účtujúcich v sústave jednoduchého účtovníctva (FO):
- uskutočnil sa vývoj prevzatia, kontrol a spracovania údajov ÚIS FO v prostredí Oracle vlastnou kapacitou a koncom roka sa uskutočňoval nový vývoj v spolupráci s riešiteľmi.
d) ÚIS neziskových účtovných jednotiek účtujúcich v sústave podvojného účtovníctva (NUJ):
- prebiehalo pilotné overenie APS pre príjem a kontrolu údajov a testovanie a aktualizácia SW v prostredí FORMS na výber, prezeranie a opravy údajov v tvare formulárov súvaha a výsledovka,
- bolo vytvorené a otestované programové vybavenie pre tvorbu štandardných zostáv i zostáv pre výbery, triedenie a agregáciu údajov podľa požadovaných kritérií.
e) Účtovný informačný systém účtovných jednotiek účtujúcich v sústave jednoduchého účtovníctva, ktoré nie sú založené alebo zriadené za účelom podnikania(NO):
- prebiehalo testovanie aplikácie na spracovanie údajov z výkazu Úč NO 1-01 a ÚC NO 2-01 v ORACLE a testovanie aplikácie na opravu údajov prostredníctvom masiek v ORACLE.
f) Prevádzka registrov a číselníkov:
- priebežne prebiehalo testovanie ORACLE aplikácie cis_admin. exe pre registráciu a nahrávanie číselníkov a registrov v databázach prod a uis po zmenách, ako aj testovanie pri prechode na nové obdobie. Koncom roka začali testovacie práce uvedenej aplikácie na databáze test1.

303	MIS MF SR  - údaje za výkazníctvo	
V roku 2007 bol v rámci tejto úlohy zabezpečený výber požadovaných údajov za PO a FO za rok 2005 z databáz ÚIS a kompletizácia týchto údajov s číselníkmi. Bola dohodnutá a odskúšaná štruktúra pre prenos údajov z ÚIS obcí a rozpočtových a príspevkových organizácií v ich pôsobnosti. Boli vyhotovené výstupy z agregovaných a individuálnych údajov na CD pre potreby Manažérskeho IS MF SR. 
Práce boli realizované v rámci úlohy 301 (Prechod na Oracle) a v rámci jednotlivých ÚIS, nakoľko sa interne menila technologická platforma v DataCentre.

311	Podpora používateľov pri práci s aplikáciami RIS - AP RIS (Aplikačná podpora RIS)	
Pre správu a prevádzku informačného systému RIS zabezpečovalo DataCentrum v roku 2007 (prostredníctvom CPU) najmä pomoc koncovým používateľom pri používaní jednotlivých  modulov, odhaľovanie nekorektnej funkcionality, zbieranie a odovzdávanie námetov na ďalší rozvoj RIS. Podieľalo na riadiacich a koordinačných činnostiach - pravidelne, raz mesačne, sa konali koordinačné porady, na ktorých sa riešili všetky vzniknuté problémy v prevádzke RIS.
Pracovisko aplikačnej podpory RIS poskytovalo aplikačnú podporu používateľom pri práci s jednotlivými modulmi RIS - ZoRo (Zostavenie rozpočtu), MPR (Modul programového rozpočtovania), RI (Register investícií) a MÚR (Modul úprav rozpočtu) prostredníctvom podporných aplikácií, telefonickej komunikácie a priamou navigáciou v etapách zostavovania rozpočtu a úprav rozpočtu. Priebežne sprostredkovávalo metodické a organizačné usmernenia medzi vlastníkom procesu, resp. metodickým garantom a používateľmi, zaznamenávalo problémy používateľov, ich požiadavky a poskytovalo tieto informácie tretej úrovni podpory, metodickému garantovi a dodávateľovi RIS za účelom analýzy najčastejšie sa vyskytujúcich požiadaviek, problémov a navrhovania úprav v jednotlivých moduloch. Pri poskytovaní podpory a služieb spolupracovalo s ostatnými pracoviskami a úrovňami CPU. Podieľalo sa na testovaní nových verzií jednotlivých modulov.
Celkový počet a percentuálny podiel vyriešených hlásení týkajúcich sa aplikačnej podpory RIS po jednotlivých moduloch a v porovnaní s predchádzajúcim rokom je uvedený v nasledujúcej tabuľke a grafe: 

Modul RIS	2005	%	2006	%	2007	%	
MUR	4 162	67,29	3 601	73,9	2 808	63,6	
ZoRo	1 425	23,04	873	17,9	931	21,1	
MPR	235	3,8	228	4,7	141	2,7	
RI	363	5,87	168	3,4	119	2,7	
RIS - ostatné	 	 	 	 	415	9,4	
Spolu	6185	 	4870	 	4 414	 	

Celkový počet hlásení podľa spôsobu vyriešenia požiadavky na podporu je uvedený v nasledujúcej tabuľke a grafe:

Spôsob vyriešenia požiadavky na podporu	Počet	
Navigácia používateľa	3053	
Poskytnutie informácie, vysvetlenia, vyjadrenia	599	
Vyriešené zásahom administrátora / dodávateľa	254	
Prístupové práva, role modifikované	179	
Požadovaná funkčnosť obnovená	115	
Požadovaná modifikácia vykonaná	107	
Používateľ zrušil požiadavku	51	
Dostupnosť aplikácie obnovená	31	
Metodický problém - doporučený postup	25	
Spolu	4414	

Odberateľ výsledkov:
•	zamestnanci Ministerstva financií SR
•	používatelia Rozpočtového informačného systému

313	Účtovný IS obcí a ich podriadených rozpočtových a príspevkových organizácií	
V roku 2007 boli v rámci tejto úlohy vykonané nasledovné činnosti: 
-	 úprava programovej aplikácie v súvislosti so zmenami vo finančných a účtovných výkazoch pre rok 2007 pre spracovanie príjmov, výdavkov, súvahy a výkazu ziskov a strát obcí a rozpočtových a príspevkových organizácií v ich pôsobnosti, finančných aktív a pasív obcí a príspevkových organizácií v pôsobnosti obcí  s definitívnym prechodom zo spracovania v databáze Informix do spracovania v databáze Oracle od 1. 7. 2007, 
-	 aktualizácia číselníka obcí, rozpočtových a príspevkových organizácií v ich pôsobnosti,
-	 spracovanie finančných a  účtovných výkazov obcí k 31.12.2006 (7 druhov výkazov), k 31.03.2007 (6 druhov výkazov), k 30.06.2007 (6 druhov výkazov) a k 30.09. 007 (6 druhov výkazov) za 2926 obcí, 2130 rozpočtových organizácií v pôsobnosti obcí a 365 príspevkových organizácií obcí v pôsobnosti obcí, 
-	 kontroly správnosti logických väzieb údajov za jednotlivé druhy výkazov, oprava chybných údajov v spolupráci s  predkladateľmi výkazov prostredníctvom metodikov obcí a vypracovanie programov pre štandardné zostavy podľa požiadaviek pracovníkov MF SR, 
-	výber dát zo spracovaných údajov za 4. štvrťrok 2006 pre vytvorenie tabuliek Štátneho záverečného účtu za rok 2006 za obce a vytvorenie a odovzdanie všetkých požadovaných výstupov za obce na Sekciu štátneho výkazníctva a Sekciu rozpočtovej politiky MF SR za 4. štvrťrok 2006 a 1. - 3. štvrťrok 2007.
Okrem štandardných zostáv pre MF SR bolo odovzdaných 41 rozsiahlejších neštandardných výstupov, čo si vyžiadalo vypracovanie nových programov vrátane posúdenia časovej i vecnej náročnosti spracovania týchto úloh: 
- výber a prenos individuálnych údajov za obce a rozpočtové a príspevkové organizácie v ich pôsobnosti do IS Štátnej pokladnice za 4. štvrťrok 2006 a 1. štvrťrok 2007 až 3. štvrťrok 2007, vytvorenie a odovzdanie požadovaných výstupov za údaje resp. zoznam obcí a rozpočtových a príspevkových organizácií v ich pôsobnosti Daňovému riaditeľstvu Slovenskej republiky, Dexia banke Slovensko a.s., Národnému osvetovému centru,  Ústavu informácií a prognóz školstva a Univerzite Mateja Bela v Banskej Bystrici,
- výber a odovzdanie individuálnych údajov za obce a rozpočtové a príspevkové organizácie v ich pôsobnosti do MIS na MF SR, Najvyššiemu kontrolnému úradu a ďalším subjektom, s ktorými MF SR uzatvorilo Zmluvu o poskytovaní údajov (Infin, Slovenská ratingová agentúra, Transparency International Slovensko, Štatistický úrad SR a Národná banka Slovenska).
Uvedený počet rozpočtových a príspevkových organizácií je zo spracovania k 30. 9. 2007. Tento počet je premenlivý, pretože pri spracovaní finančných a účtovných výkazov za daný štvrťrok sú dodané údaje za novovzniknuté rozpočtové a príspevkové organizácie v pôsobnosti obcí, pričom ďalšie organizácie nepredkladajú údaje z dôvodu zániku organizácie.

314	Programové vybavenie pre automatizovaný zber účtovných výkazov a obcí a ich rozpočtových a príspevkových  RO a PO  (AZÚV)	

V rámci tejto úlohy boli v roku 2007 vykonané nasledovné činnosti:
-	bola aktualizovaná štruktúra vstupných súborov pre predkladanie údajov jednotlivými obcami a ich podriadenými rozpočtovými a príspevkovými organizáciami, prepracovaná a upravená aplikácia (vstupné obrazovky, kontroly, výstupy) v súvislosti so zmenami vo vzoroch finančných a účtovných výkazov pre rok 2007, 
-	bol vytvorený nový číselník rozpočtovej klasifikácie v súvislosti so zmenami v rozpočtovej klasifikácii platnej pre rok 2007, 
-	bol aktualizovaný číselník obcí, rozpočtových a príspevkových organizácií v ich pôsobnosti a zabezpečené poskytovanie používateľskej podpory pri práci s aplikáciou, 
-	bol upravený výstup (údaje za jednotlivé obce a ich podriadené rozpočtové a príspevkové organizácie) v textovom tvare, ktorý je vstupom pre úlohu 313.
Bola preprogramovaná DOS-ovská aplikácia AZÚV na aplikáciu AZÚV bežiacu pod OS Windows a ukončené jej testovanie v podmienkach DataCentra. Aplikácia AZÚV pod OS Windows bola distribuovaná užívateľom a následne aj každá ďalšia verzia upravená na základe požiadaviek vyplývajúcich zo zmien vo výkazoch, zmien v rozpočtovej klasifikácii, zmien v metodike účtovania obcí a podľa požiadaviek používateľov.

315	Účtovný IS bankového sektora a vybraných subjektov kapitálového trhu v SR 	
Prijatím zákona o účtovníctve v roku 2006 prišli do platnosti medzinárodné právne normy a zmenila sa štruktúra účtovných výkazov, podľa ktorých účtuje banka a pobočka zahraničnej banky. Tieto zmeny mali vplyv na plnenie kontrahovanej úlohy.
V rámci úlohy boli v roku 2007 spracované sumárne údaje z účtovných výkazov komerčných bánk a pobočiek zahraničných bánk Súvaha (Súvaha Úč B 1-01) a Výkaz ziskov a strát (Výsledovka Úč B 2-01) za rok 2006. Vzhľadom k tomu, že všetky banky vypracovali a predložili účtovnú závierku za rok 2006 už v súlade s medzinárodnými štandardami pre finančné účtovníctvo IAS/IFRS bol spracovaný neúplný počet komerčných bánk. Spracované boli iba tie banky, ktoré predložili účtovnú závierku za rok 2006 vypracovanú aj v súlade so slovenskými účtovnými postupmi SAS.
Pre Ministerstvo financií SR boli vypracované a odovzdané sumárne zostavy:
a) za všetky riadky výkazu a za vybrané riadky výkazu v listinnej forme a v elektronickej forme v programe MS Excel
b) agregované zostavy za finančné korporácie spracované v rozsahu účtovných výkazov bánk, pobočiek zahraničných bánk a poisťovní za rok 2006 v zmysle zadania v elektronickej forme v programe MS Excel.
Pre Štatistický úrad SR boli vypracované a odovzdané agregované zostavy údajov bánk vrátane zoznamu spravodajských jednotiek v elektronickej forme vo formáte *.csv.
Obdobná situácia pri zabezpečení spracovania nastala aj pri ostatných subjektoch kapitálového trhu ( ktorých údaje za rok 2006 boli kontrahované v rámci tejto úlohy) - obchodníkov s cennými papiermi, pobočky zahraničných obchodníkov s cennými papiermi, Garančný fond investícií, správcovské spoločnosti, pobočky zahraničných správcovských spoločností, podielové fondy, fondy peňažného trhu,  Fond ochrany vkladov. 
Dňom 1.1.2006 bol bývalý Úrad pre finančný trh integrovaný do Národnej banky Slovenska, kam sa v zmysle opatrení NBS predkladajú aj požadované údaje pre účely dohľadu nad finančným trhom a pre štatistické účely. V zmysle štatistickej praxe nemôže NBS poskytnúť DataCentru individuálne údaje z vyššie uvedených výkazov bez písomného súhlasu a NBS deklarovala, že z uvedených spracovaní budú vyhotovované agregované sumárne výstupy, ktoré budú poskytnuté ŠÚ SR v zmysle platnej "Rámcovej dohody o vzájomne prospešnej spolupráci v oblasti štatistiky medzi NBS a ŠÚ SR".

316	IS pre centrálnu evidenciu zmlúv o hypotekárnych úveroch  	
V zmysle požiadaviek MF SR bola v rámci tejto úlohy na začiatku roka vykonaná archivácia údajov relevantných tabuliek príslušnej databázy,  archivácia vstupných súborov predložených hypotekárnymi bankami a  archivácia výstupných súborov vytvorených v DataCentre za jednotlivé obdobia spracovania roku 2006. 
Boli vygenerované verejné kľúče platné pre rok 2007 za účelom zabezpečenia ochrany údajov pri ich elektronickom prenose formou šifrovania predkladaných súborov a následne bola zrealizovaná aj ich výmena medzi hypotekárnymi bankami, MF SR a DataCentrom potvrdená písomným protokolom.
V zmysle novely zákona č. 644/2006 Z. z. o bankách, bola v súvislosti so zavedením štátneho príspevku pre mladých vykonaná analýza možnosti pripojenia uvedených údajov do existujúceho IS centrálnej evidencie štátneho príspevku. Na základe požiadavky MF SR obsahovo rozšíriť centrálnu evidenciu o evidenciu údajov o štátnom príspevku pre mladých bolo aktualizované existujúce aplikačné programové vybavenie (ďalej APV) na spracovanie údajov a databáza centrálnej evidencie bola doplnená o štruktúry pre údaje o štátnom príspevku pre mladých.
Údaje boli predkladané a spracovávané v mesačnej periodicite - bol vyhodnocovaný nárok k hypotekárnym úverom so štátnym príspevkom a nárok k hypotekárnym úverom so štátnym príspevkom pre mladých za každý typ úveru samostatne. Zároveň bola mesačne za každú banku vypočítavaná výška nárokovej sumy podľa jednotlivých typov štátneho príspevku. Prípadné vzniknuté rozdiely v celkovej výške štátneho príspevku, vypočítaného z údajov centrálnej evidencie a skutočne nárokovaného štátneho príspevku bankami, boli konzultované so zástupcami jednotlivých bánk. Následne boli sumy nárokovaného štátneho príspevku za príslušné obdobie spracovania na základe korekcií predložených zo strany bánk aktualizované.
V dôsledku zmeny v bankovom sektore, ktorou bolo zlúčenie bánk UniBanka, a. s. a HVB Bank Slovakia, a. s. do nástupníckej spoločnosti UniCredit Bank, a. s., bola ku dňu 1. 4. 2007 vykonaná analýza údajov evidovaných v centrálnej evidencii za zlúčené banky a boli vykonané úpravy APV v súvislosti so zavedením nového bankového kódu nástupníckej spoločnosti.
Za účelom výkonu dozoru štátu zameraného na kontrolu dodržiavania povinností hypotekárnych bánk pri hospodárení s prostriedkami štátneho rozpočtu určenými na štátny príspevok a štátny príspevok mladým poberateľom hypotekárnych úverov, boli Odboru štátneho dozoru MF SR na základe písomných požiadaviek predložené údaje z centrálnej evidencie za vybrané hypotekárne banky a špecifikované obdobia spracovania.

317	Podpora používateľov pri práci a aplikáciami IS ŠP  (moduly Výkazníctvo a Majetok)  	
V roku 2007 plnilo DataCentrum úlohu zabezpečenia pomoci koncovým používateľom pri používaní informačného systému ŠP tým, že zabezpečovalo aplikačnú podporu v module Výkazníctvo pre koncových používateľov modulu, zber a odovzdávanie námetov pre ďalší rozvoj IS a riešilo odhaľovanie nekorektností a disfunkcionalít v aplikácii.
Plnenie úlohy spočívalo v poskytovaní pomoci používateľom prostredníctvom podporných aplikácií, telefonickej komunikácie a priamou navigáciou na obrazovke. Používateľom boli sprostredkovávané metodické a organizačné usmernenia a komunikácia s riešiteľmi na tretej úrovni podpory za účelom vyriešenia používateľského problému. Okrem toho boli zaznamenávané používateľské pripomienky a požiadavky ako námety pre analýzy pre potreby rozvoja IS a bola budovaná databáza často kladených otázok a odpovedí. Plnenie úlohy sa realizovalo v úzkej spolupráci s ostatnými úrovňami a skupinami CPU. 
V súvislosti s prevádzkou a riadením IS ŠP sa konali raz mesačne riadiace a koordinačné porady, na ktorých sa riešili všetky vzniknuté problémy v prevádzke IS ŠP.  
Podpora používateľov pri práci s modulom Majetok sa nevykonávala, nakoľko modul nebol využívaný v rutinnej prevádzke.
DataCentrum realizovalo úlohu z dôvodu nedostatku interných kapacít subdodávateľským spôsobom. 
Celkový počet hlásení týkajúcich sa aplikačnej podpory modulu ISpSŠP pre Výkazníctvo je uvedený v nasledujúcej tabuľke:

Modul ISpSŠP	2005	2006	2007	
Výkazníctvo	2 448	719	1 785	
Majetok	0	0	0	

Odberateľ – užívateľ výsledkov:
•	Zamestnanci Ministerstva financií SR
•	Zamestnanci Štátnej pokladnice
•	Používatelia ISpSŠP – modul Výkazníctvo
•	Používatelia ISpSŠP – modul Majetok – neboli požiadavky na podporu

318	Podpora používateľov pri práci a aplikáciami IS ŠP  (modul Riadenie výdavkov - ManEx)  	
DataCentrum plnilo v roku 2007 túto úlohu tým, že zabezpečovalo správu a prevádzku systému, zabezpečovalo aplikačnú podporu v module Riadenia výdavkov pre koncových používateľov modulu, odhaľovalo nekorektností a disfunkcionality v aplikácii a zabezpečovalo zber a odovzdávanie námetov pre ďalší rozvoj IS. Súčasne participovalo na spolupráci riešiteľov systémov RIS a ISpSŠP. V súvislosti s prevádzkou a riadením ISpSŠP sa konali raz mesačne riadiace a koordinačné porady, na ktorých sa riešili vzniknuté problémy v prevádzke ISpSŠP.  
Pomoc používateľom modulu ISpSŠP pre riadenie výdavkov - ManEx bola poskytovaná prostredníctvom podporných aplikácií, telefonickej komunikácie a priamou navigáciou na obrazovke. Používateľom boli sprostredkovávané metodické a organizačné usmernenia a komunikácia s riešiteľmi na tretej úrovni podpory za účelom vyriešenia používateľského problému. Priebežne boli zaznamenávané používateľské pripomienky a požiadavky ako námety pre analýzy pre potreby rozvoja IS a bola budovaná databáza často kladených otázok a odpovedí. Plnenie úlohy sa realizovalo v úzkej spolupráci s ostatnými úrovňami a skupinami CPU. 
DataCentrum realizovalo úlohu z dôvodu nedostatku interných kapacít subdodávateľským spôsobom. 

Celkový počet hlásení týkajúcich sa aplikačnej podpory modulu ISpSŠP pre riadenie výdavkov ManEx je uvedený v nasledujúcej tabuľke:

Modul ISpSŠP	2005	2006	2007	
ManEx	16 867	6 703	9 638	
Výkazníctvo	2 448	719	1 785	
Portál ISpSŠP		387	485	
Účtovníctvo		38	74	

Celkový počet hlásení podľa spôsobu vyriešenia požiadavky na podporu je uvedený v nasledujúcej tabuľke a grafe:

Navigácia používateľa	6973	
Poskytnutie informácie, vysvetlenia, vyjadrenia	1686	
Vyriešené dodávateľom systému	1159	
Požadovaná modifikácia vykonaná	1083	
Ostatné	842	
Dostupnosť aplikácie/systému obnovená	153	
Funkčnosť aplikácie obnovená	86	

Odberateľ – užívateľ výsledkov:
•	Zamestnanci Ministerstva financií SR
•	Zamestnanci Štátnej pokladnice
•	Používatelia informačného systému pre systém ŠP - modul: ManEx

319	Účtovný IS poisťovní	
V rámci úlohy boli v roku 2007 zabezpečené údaje z ročných účtovných výkazov komerčných poisťovní Súvaha Úč POI 1-01 a Výkaz ziskov a strát Úč POI 2-01 za rok 2006. DataCentrum obdržalo vstupné údaje z MF SR v elektronickej forme v programe MS Excel v štruktúre účtovných výkazov.

321	Spracovanie údajov o dani z nehnuteľnosti  	
V rámci tejto úlohy boli ešte v prvom polroku roka 2007 zapracované legislatívne zmeny do programového vybavenia úlohy pre spracovanie údajov z Výkazov o dani z nehnuteľností - Daň MF SR 1 – 01 za rok 2006 v prostredí MS Excel. 
DataCentrum zabezpečilo príjem elektronických formulárov a ručné nahrávanie z papierovej do elektronickej formy tých výkazov, ktoré neboli doručené v elektronickej forme. Spolu bolo doručených 2 713 výkazov, ktoré boli skontrolované a spracované podľa požiadaviek MF SR. Vyhotovili sa výstupy v papierovej forme. Tabuľková časť obsahovala spracované údaje za Slovenskú republiku, kraje a okresy SR za rok 2006. Grafická časť obsahovala prehľad vývoja jednotlivých ukazovateľov za Slovenskú republiku a kraje za roky 1998 – 2006. 
Výstupy z úlohy boli odovzdané na MF SR v požadovanom termíne 29.6.2007.
V druhom polroku roka 2007 bol vypracovaný a odovzdaný na MF SR materiál „Vyhodnotenie rutinnej prevádzky príjmu elektronického formulára s údajmi o dani z nehnuteľností za rok 2006“ ako podklad pre skvalitnenie predkladania a vyplňovania elektronického formulára obcami v ďalších rokoch.
V decembri bol podľa požiadavky MF SR upravený formulár výkazu o dani z nehnuteľnosti pre údaje za rok 2007 a za rok 2008. 
Výkaz za rok 2007 bol publikovaný na internetovej stránke DataCentra.
Na základe písomnej požiadavky Ekonomickej fakulty UMB v Banskej Bystrici boli spracované údaje o dani z nehnuteľnosti za roky 2003-2006 podľa krajov a veľkostných kategórií obci a  požadované údaje zaslané v súboroch typu Microsoft Excel.

322	Účtovný IS účtovných výkazov podnikateľskej a neziskovej sféry 	

a) ÚIS právnických a fyzických osôb, účtujúcich v sústave podvojného účtovníctva (POD)
V rámci tejto časti úlohy boli v roku 2007 vytvorené a aktualizované programové aplikácie v informačnom systéme pre spracovanie a výber údajov POD za rok 2005,
- ukončila sa kontrola údajov z účtovných výkazov cca 84 000 právnických a fyzických osôb za podvojné účtovníctvo za rok 2005 a bola vykonaná oprava údajov v rozsahu dohodnutom s MF SR, ktorá sa vykonáva od r. 1999, s cieľom zaradiť čo najväčší počet údajov z výkazov do spracovania a skvalitniť vypovedaciu hodnotu disponibilných údajov v rezortnej databáze,
- uskutočnilo sa štandardné spracovanie údajov za rok 2005 a bol vytvorený pracovný register účtovných jednotiek, boli vytvorené výstupy agregovaných a individuálnych údajov pre MF SR (MIS - odbor integrovanej podpory, odbor pre legislatívu a metodiku účtovníctva), ako aj spracovanie údajov a tvorba výstupov pre externých odberateľov (NBS, bankový sektor a. i.) podľa požiadaviek odberateľov, 
- bola vykonaná analýza zmien v účtovných výkazoch typu POD pre rok 2007 a pripravil sa návrh metodických kontrol vnútrovýkazových a medzivýkazových väzieb údajov vrátane prevodového mostíka medzi Výkazom ziskov strát za roky 2006 – 2007.
Úloha bola čiastočne podvojne spracovaná v IT Informix a Oracle za príjem a kontrolu 1. dávky údajov za rok 2006 z DR SR.
Uskutočnilo sa štandardné spracovanie 3 dávok údajov v celkovom počte 103 953 dvojíc výkazov za rok 2006 a opravy údajov v spolupráci s DR SR a ŠÚ SR. Vytvoril sa pracovný register účtovných jednotiek, boli vytvorené výstupy agregovaných a individuálnych údajov pre MF SR (sekcia štátneho výkazníctva, odbor pre legislatívu a metodiku účtovníctva), ako aj spracovanie údajov a tvorba výstupov pre externých odberateľov podľa ich požiadaviek (ŠÚ SR, NBS, bankový sektor a. i.).
b) ÚIS fyzických osôb účtujúcich v sústave jednoduchého účtovníctva (FO)
V roku 2007 boli na začiatku roka vykonávané opravy údajov ÚIS FO 2005 po poslednej opravnej dávke a následne boli pripravené výstupné súbory údajov za rok 2005 pre ŠÚ SR, ako aj výstupné súbory dobrých a chybných údajov pre MIS MF SR.
Boli prevzaté postupne tri dávky údajov FO za rok 2006 s celkovým počtom záznamov približne 260 000. Ich spracovanie, vrátane kontrol a opráv, prebehlo po všetkých 3 dávkach v prostredí Oracle, pričom prvá dávka bola spracovaná aj v prostredí Informix. Testovanie novovyvinutých postupov v novom prostredí sa konalo  súbežne s priebehom vlastného spracovania.
Bol vytvorený pracovný register ekonomických subjektov predkladajúcich za obdobie roka 2006 pre výkazy vstupujúce do tohto spracovania.
Priebežne, v období druhého polroka roku 2007, prebiehali opravy chybových údajov, ktorých stav sa po prevzatí každej opravnej dávky údajov menil.
Pre ŠÚ SR boli vytvorené agregované výstupné súbory v jednej  priebežnej dávke a jednej ostrej,  vytvorenej po prijatí poslednej zmenovej dávky údajov FO za rok 2006.
V závere roka bol vytvorený výber údajov za obdobie r. 2006 pre Infin.
c) ÚIS neziskových účtovných jednotiek účtujúcich v sústave podvojného účtovníctva (NUJ)
V rámci tejto časti úlohy sa v zmysle legislatívnych a metodických zmien vo výkazoch typu NUJ za rok 2006 a zmeny spôsobu spracovania údajov v DC v roku 2007, uskutočnila analýza metodických zmien vo výkazoch NUJ oproti roku 2005 a aj aktualizácia aplikačného programového vybavenia na nahrávanie a predbežné kontroly údajov a opravu chýb malého rozsahu z výkazov typu NUJ.
Z daňových úradov bolo prijatých 3152 dvojíc účtovných výkazov typu NUJ za rok 2006 v papierovej forme, následne bol zabezpečený prevod údajov z papierovej do elektronickej formy, vykonali sa manipulačné práce s výkazmi (distribúcia a zber), evidencia výkazov vrátane evidencie natypovaných záznamov z výkazov a oprava chybných identifikácií.
S cieľom zaradiť čo najväčší počet údajov z výkazov do spracovania a skvalitniť vypovedaciu hodnotu disponibilných údajov v rezortnej databáze bol vypracovaný návrh na aktualizáciu aplikačného programového vybavenia na opravu chybných výkazov typu NUJ (forma),   pokračovalo sa v opravách chybných výkazov a v presune údajov do dobrej databázy.
Uskutočnilo sa štandardné spracovanie údajov a tvorba výstupov pre externých odberateľov (ŠÚ SR, bankový sektor) a podľa požiadaviek odberateľov.
d) ÚIS účtovných jednotiek účtujúcich v sústave jednoduchého účtovníctva, ktoré nie sú založené alebo zriadené za účelom podnikania(NO)
V rámci tejto úlohy bola vykonaná analýza výkazov a príprava zmien pre spracovanie výkazov NO Úč 1-01, NO Úč 2-01 za rok 2006, aktualizácia programov v Informixe pre spracovanie výkazov za rok 2006 a následne príprava zmien pre prechod do prostredia ORACLE.
Z DÚ SR sa uskutočnil príjem účtovných výkazov za rok 2006 v papierovej forme v počte cca 7380 ks, boli vykonané manipulačné práce s výkazmi (zber, distribúcia, evidencia, kontrola správnosti IČO, kódu daňového úradu a paginačného čísla vrátane evidencie natypovaných údajov). Ďalej bol zabezpečený prevod údajov z papierovej formy do elektronickej formy, príprava spracovania výkazov v prostredí ORACLE, tvorba tabuliek, SQL príkazov na nahrávanie do databázy, tvorba príkazov na kontrolu správnosti IČO, súčtových a medzivýkazových väzieb, výstupných *.csv súborov zo spracovania pre ŠÚ SR podľa predpísaných kritérií, nahrávanie natypovaných údajov za neziskové organizácie roku 2006 do databázy na serveri db1, ich kontrola, oprava, vyhľadávanie chybných IČO a ich oprava podľa platného Štatistického registra organizácií a Daňového registra organizácií, oprava právnych foriem a ostatných identifikačných kódov, nahrávanie natypovaných údajov do tabuliek v prostredí ORACLE a oprava nesprávnych súčtových kontrol vo výkazoch s využitím týchto masiek.
Okrem toho boli v dvoch termínoch (august a december 2007) na ŠÚ SR odovzdané výstupy.
e) Prevádzka registrov a číselníkov
V rámci časti úlohy prebehlo na začiatku roka 2007 spracovanie druhej dávky registra ekonomických subjektov zo ŠÚ SR ako doplnok k prvej dávke za rok 2005.
Pre MIS MF SR boli pripravené výstupné súbory obsahujúce údaje z registrov a vybraných číselníkov za obdobie r. 2005.
Uskutočnilo sa preberanie údajov štatistického registra 2006 a príslušných číselníkov, ich kontrola a  nahrávanie do databáz v prostredí Informix (do databázy uis06), neskôr v prostredí ORACLE - (prod, uis) pre obidve dodávky registra t.j. hlavnú aj doplňujúcu.
Boli prebrané údaje daňového registra POD a FO a číselníkov z DR SR vzťahujúce sa k obdobiu roka 2006.

323	Informačný systém pre centrálnu evidenciu zmlúv o stavebnom sporení	
K lepšiemu hospodáreniu s prostriedkami štátneho rozpočtu prispeli výsledky informačného systému pre centrálnu evidenciu a priebežné hodnotenie zmlúv o stavebnom sporení, pri ktorých sa uplatňuje nárok na štátnu prémiu u registrovaných stavebných sporiteľní. 
V rámci tejto úlohy boli pre zabezpečenie ochrany osobných údajov začiatkom roka 2007  vygenerované, vymenené a archivované verejné PGP kľúče oprávnených osôb na MF SR, v DataCentre a bankové subjekty zapojené do prevádzky tohto informačného systému v roku 2007.
Mesačne boli vypracovávané štandardné výstupy za obdobia 12/2006 - 11/2007 pre MF SR. Pri spracovaní údajov sa zisťovali počty nových stavebných sporiteľov a zmlúv za jednotlivé stavebné sporiteľne, odhalili sa viacnásobné nároky na poskytované výhody stavebného sporenia v rôznych stavebných sporiteľniach.
Mesačne boli vypracovávané aj štandardné výstupy za obdobie 12/2006 – 11/2007 pre stavebné sporiteľne.
Okrem toho bol vypracovaný výstup zo spracovania oprávnených finančných nárokov za 2. polrok 2006 a rok 2006 a za 1. polrok 2007 pre MF SR a  aktualizácia programového vybavenia informačného systému platného od 1. 1. 2007.
Bola zabezpečená archivácia centrálnej databázy stavebných sporiteľov za rok 2006, vstupných a výstupných súborov a programového vybavenia úlohy za rok 2006.
V súvislosti so schváleným novely zákona SNR č. 310/1992 Zb. o stavebnom sporení v znení neskorších predpisov dňa 28.11.2007 Národnou radou SR, sme participovali pri riešení návrhu textu dodatku č.2 k Dohode medzi MF SR a stavebnými sporiteľňami.

331	IS časových radov - Platobná a obchodná bilancia  	
V rámci úlohy boli aktualizované časové rady platobnej bilancie a detailného kapitálového a finančného účtu a bežného účtu platobnej bilancie za obdobia september 2006 až august 2007. Údaje sú kumulované po mesiacoch a kvartálne. Bola spracovaná analýza údajov platobnej bilancie a detailného kapitálového účtu, ako aj výpočet ročných indexov rastu, podielov jednotlivých kumulovaných položiek na HDP, podielov jednotlivých položiek bežného účtu platobnej bilancie a kapitálového a finančného účtu platobnej bilancie na priamych nadpoložkách a ich grafické znázornenie za obdobia 3. štvrťrok 2006 - 2. štvrťrok 2007.
Tabuľky boli zasielané na MF SR v elektronickej forme prostredníctvom aplikácie Časové rady v databázovom prostredí Lotus Notes ako podklad pre rozhodovací proces MF SR.

332	IS časových radov - Peňažníctvo a menový vývoj   	
V úlohe boli spracované údaje do analytických tabuliek ako podpora analytickej a prezentačnej činnosti MF SR v mesačnej a kvartálnej periodicite, vrátane grafickej interpretácie vývoja makroekonomických ukazovateľov, indexov rastu, podielov na celku a HDP, v nasledovných oblastiach: - vývoj korunových úverov podľa odvetví, stav úverov, priemerné úrokové miery zo stavu úverov, banková marža a kvázimarža, priemerná reálna úroková miera z úverov obchodných bánk a vkladov, priemerné úrokové miery z úverov obchodných bánk, priemerné úrokové miery z korunových vkladov, vývoj korunových úverov podľa ekonomických sektorov, vývoj vkladov klientov, čerpané úvery klientom, základná charakteristika vývoja úrokových mier z úverov a vkladov, zahraničná zadĺženosť, devízové rezervy, priemerné kurzy SKK voči vybraným menám. 
Kvartálne údaje boli spracované za obdobie 4.štvrťrok 2006 až 3.štvrťrok 2007 a mesačné údaje za obdobie november 2006 až október 2007.
Tabuľky boli zasielané na MF SR v elektronickej forme. Vhodne štrukturované údaje boli priebežne prenášané do aplikácie Časové rady v prostredí Lotus Notes na MF SR k užívateľom.

334	IS časových radov - Medzinárodné komparácie krajín EÚ  	
V tejto úlohe, ako podpora analytickej a prezentačnej činnosti  MF SR v rozsahu zadaných indikátorov, boli spracované do analytických tabuliek nasledovné údaje z portálu Európskej únie a OECD:  - konečná spotreba - ročné údaje i predpoklad na roky 2007, 2008, tiež štvrťročné dáta včítane 2.Q.2007 komparácia cenovej hladiny EU25 = 100, EU15=100,EU25=1, EU15=1 (HDP v PPP) - parita kúpnej sily roky 1995 - 2005, krátkodobé a dlhodobé úrokové sadzby, Index cien výrobcov (PPI) - mesačné, štvrťročné dáta - 03/2007, indexy spotrebiteľských cien - predpoklad na r.2007 a 2008, výdavky štátnej správy, vládna bilancia a vládny dlh - ročné údaje, index PP -kúpna sila euro/ECU, zamestnanosť a nezamestnanosť v EÚ - štvrťročné dáta - 3.Q/2007, inflácia krajín (HICPs), produktivita práce EÚ 25 = 100 - roky 1993-2006 a predpoklad roky 2007 a 2008, hrubý kapitál, hrubý fixný kapitál i predpoklad na roky 2007 a 2008, HDP na obyvateľa v PPS EÚ - tiež predpoklad na roky 2007 a 2008, harmonizované indexy spotrebiteľských cien mesačné, ročné údaje, HDP reálny rast včítane predpokladu na roky 2007 a 2008, platobná bilancia krajín - kredit, debet, net v mil. euro - štvrťročné údaje, Export, import tovarov a služieb - bilancia štvrťročné údaje - 2q./2007, členské krajiny OECD - sumarizácia základných indikátorov NO 81 s predpokladom pre roky 2007, 2008 a OECD úroková miera a výmenný kurz - roky 1992 -2005 s odhadom na roky 2006, 2007, 2008, Pracovná sila - OECD EO 81 tiež predpoklad r.2007, 2008, index rastu HDP v stálych cenách roky 1995-2006 a predpoklad na roky 2007 - 2009.
Tabuľky boli zasielané na MF SR v elektronickej forme. Vhodne štrukturované údaje boli priebežne prenášané do aplikácie Časové rady v prostredí Lotus Notes na MF SR k užívateľom.

402	Technická, komunikačná a systémová podpora projektov a administrácia SAP 	
Cieľom úlohy bolo zabezpečiť prevádzku a celkové zastrešenie všetkých činnosti DataCentra pri riešení projektov po stránke systémovej, technickej a komunikačnej. 
Predmetom činnosti v rámci tejto úlohy boli nasledovné činnosti:
•	správa operačných systémov Windows 2003 server (fileserver, poštový server, doménový server, virtual server, windows update server, fileexchange server, servisdesk server ),
•	správa domény (Active Directory),
•	správa operačných systémov LINUX (dns server, relay server, web server, portál server, oracle server, log server, proxy server)
•	správa Lotus Domino serverov (poštový server, webserver, relay server, čiastočne  poštový server KTI),
•	správa webovských  a aplikačných služieb  servera Lotus Domino,
•	správa intranetu,
•	správa systému detekcie prienikov IDS,
•	správa servrov typu RS/6000,
•	správa databázových servrov Oracle, Informix,
•	správa virtualizačnej infraštruktúry,
•	správa a ochrana vnútornej siete, komunikácia s inými sieťami,
•	správa pracovných staníc,
•	správa a evidencia softvéru,
•	antivírusová, antispyverová a antispamová ochrana  serverov, pracovných staníc a mailov,
•	zálohovanie dát a správa diskového poľa
•	správa ServisDesku,
•	archivácia logov IS ŠP,
•	správa produktov SAP,
•	zabezpečenie činnosti záložného pracoviska.

Popri štandardnej každodennej administrácii prislúchajúcej každej úlohe - kontrola logov, diskových subsystémov, užívateľských kont, zálohovania, riešenie incidentov prevádzky, atď. boli v rámci jednotlivých úloh vykonané v roku 2007  nasledovné aktivity:
- upgratom na antivírusový produkt vyššej verzie bola zlepšená antivírusová ochrana serverov 
- zabezpečovalo sa pravidelné sťahovanie aktuálnych antivírusových databáz a vykonávalo sa pravidelné antivírusové testovanie všetkých serverov a osobných počítačov DataCentra
- vykonávala sa bežná a pravidelná administrácia jednotlivých serverov, ako napr.  DHCP servera, Activ Directory servera, Internetového servera a pod.
- pomocou vytvoreného virtuálneho servera sa manažovala aktualizácia operačných systémov, internetového prehliadača a niektorých Microsoft programov na počítačoch a serveroch v doméne; na rôzne skupiny počítačov sa potom aplikovali politiky, ktoré ovplyvnili správanie sa počítačov pri inštalácii updatov. 
- v nadväznosti na organizačné zmeny boli vykonané úpravy v Active Directory - vytvorila sa nová organizačná jednotka odbor6, vytvoril a aplikoval sa logon script, uskutočnili sa presuny používateľských účtov podľa zaradenia do odborov a oddelení, premiestňovali sa adresáre a súbory podľa potreby, kontrolovali a nastavovali sa prístupové práva. Na správu používateľských účtov, t. j. vytvorenie/zrušenie účtu a prístupových práv sa  používal  vytvorený pracovný postup a príslušné formuláre. Správa počítačov v doméne zahŕňala aj používanie politík spravovaných cez Group Policy, najmä na spravovanie aktualizácií operačného systému
- uskutočnila sa migrácia linuxového webovského servera na vyššiu verziu
- realizovali sa aktivity súvisiace s prípravami na prevádzku web stránky www.informatizácia.sk pre Sekciu informatizácie spoločnosti MF SR
- v druhom polroku roka 2007 pokračovala migrácia operačných systémov Red Hat Linux na vyššiu verziu 
- vykonávali bežné administrátorské práce na Lotus serveri - vytvorenie/mazanie schránok, kompaktovanie databázy, archivácia a pod.
- boli nastavované e-mail kontá pre Outlook Express na poštovom serveri
- bol preinštalovaný Lotus Notes klient,  na pracovných staniciach používateľov, z nižšej verzie na vyššiu a tá istá zmena sa previedla aj na designery na poštových schránkach používateľov
- v druhom polroku 2007 bola prevedená rekonfigurácia vnútorného poštového servera, zabezpečujúca redundanciu mailovej komunikácie
- v období prvého polroku sa začalo s realizáciou migrácie web servera do virtuálneho prostredia VMware systému, ktorý prináša lepšie využitie systémových zdrojov a následnú úsporu hardvéru
- servery RISdomino boli v rámci projektu “Upgrade RIS a KTI” migrované na virtuálnu platformu VMware
- v druhom polroku sa začala príprava migrácie Lotus aplikácií používaných v KTI do webovského prostredia.
Počas roku 2007 nastalo niekoľko zmien v oblasti Intranetu, ktoré skvalitnili obsah a prístup na jednotlivé položky. V priebehu roka 2007 boli pridané nové rubriky „Procesný model“ a  „Návštevnosť“, bola pridaná pozícia na dedenie autorských práv v rubrike „redaktori“. Okrem toho boli vykonané požadované zmeny v rubrikách na základe požiadaviek jednotlivých redaktorov rubrík.
Na systémoch detekcie prienikov sa v roku 2007 vykonávali rutinné a štandardné činnosti súvisiace s administráciou týchto systémov. Každodenne bol monitorovaný stav jednotlivých sieťových a serverových sond, ako aj zálohovanie databázy udalostí a chybových hlásení. Sieťové a serverové sondy zachytili v roku 2007 3929944 podozrivých udalostí – z toho 150062 s príznakom vysokého rizika prieniku, 457534 s príznakom stredného rizika a 3322348 s najnižším rizikom. Pri následnej kontrole týchto udalostí bolo zistené že sa jedná o udalosť typu „false positive“, resp. o komunikáciu niektorej z legálnych aplikácií smerom z/do siete DataCentra. 
V súvislosti s prechodom spracovania údajov z databázového systému Informix na databázový systém Oracle bolo naplánované ukončenie ostrej prevádzky na serveroch typu RS/6000. V priebehu prvého polroka boli servery ešte v prevádzke a k dispozícii Odboru spracovania údajov, pričom sa vykonávala priebežná údržba a monitorovanie prevádzky serverov a databázového prostredia, podpora používateľov databázového systému Informix. 
Od 1.7.2007 sa servery typu RS/6000 prestali používať v ostrej prevádzke.
V priebehu roku bola ukončená migrácia databáz (všetkých dát) z prostredia Informix do prostredia Oracle a databázový systém Informix sa prestal používať.
Vytvorila sa databáza VMW, ktorá slúži ako repozitár pre software VMVare (virtuálne servery).
V druhom polroku prebehla konsolidácia databázových štruktúr a Oracle inštancií, čím sa dosiahol požadovaný cieľový stav jedinej produkčnej inštancie Oracle databázového servera a zjednotenia databáz len do dvoch prostredí, t.j. produkčného (PROD) a testovacieho (TEST).
Pravidelne bola vykonávaná administrácia produkčného a testovacieho Oracle databázového servera, ktorá spočívala v monitorovaní, v optimalizácii, v ladení výkonnosti, v zálohovaní a v kontrole logov. Riešili sa požiadavky koncových používateľov a neštandardné stavy databáz. Aktualizoval sa databázový softvér, inštaloval a konfiguroval sa klientsky softvér pri koncových používateľov. Zabezpečovala sa bezpečnosť informácii uložených v databázach za pomoci spravovania jednotlivých rolí a prístupových práv používateľov k objektom databázy.
V roku 2007 boli zrealizované viaceré úpravy dizajnu sieťovej topológie, smerujúce ku zabezpečeniu prístupu do LAN siete DataCentra, najmä zo strany siete FINNET II. Úpravami sa zabezpečila kontrola nad prichádzajúcimi a odchádzajúcimi spojeniami z a do siete FINNET II. Na zvýšenie bezpečnosti LAN siete DataCentra bol v tomto období zrealizovaný ďalší krok, a síce zapojenie dvoch dvojíc firewallov, pripájajúcich LAN DataCentra ku okolitým sieťam, čím sa umožnilo, aby komunikácie medzi dvoma vonkajšími sieťami neprechádzali LAN sieťou DataCentra.
V tomto období bol prevedený aj upgrade operačných systémov bezpečnostných zariadení na vyššiu verziu.
V oblasti osobných počítačoch zamestnancov DataCentra bola vykonávaná štandardná údržba a zabezpečovanie správneho chodu a funkcionality pracovných staníc, vrátane ďalšieho súvisiaceho hardvéru a periférií. Zabezpečovala sa profylaxia hardvéru a diskových priestorov pracovných staníc, podľa potreby a boli vykonávané štandardné inštalácie, konfigurácie a inovácie (upgrade) hardvéru a softvérového vybavenia pracovných staníc.
Vykonávalo sa priebežné a pravidelné centralizované zálohovanie a obnova údajov na páskovej knižnici MSL 5000. Problémy nastali v prvej polovici roku 2007, keď sa pásková knižnica začala prejavovať neustálymi poruchami a problémami pri zálohovaní. Nakoľko zálohovanie je dôležitou časťou prevádzky a pôvodná knižnica už bola dosť opotrebovaná a zastaraná, rozhodlo sa o zakúpení novej modernejšej a výkonnejšej páskovej knižnice HP  MSL 6060.
V oblasti ServiceDesku boli riešené a realizované bežné administrátorské činnosti, ako je kontrola logov, vymazanie/pridanie používateľa, nahrávanie antivírusových databáz, oprava liniek FINNETu , kontrola komunikácie, archivácia dát, kontrola prenosu dát z URM, kontrola vytvárania záloh, pridávanie nových konfiguračných položiek, riešenie vzniknutých problémov. 
V prvom polroku roka 2007 bolo potrebné zabezpečiť menšie úpravy funkčnosti jednotlivých formulárov a ich položiek. Pracovalo sa na začlenení nových organizácií a celej podpory pre nový projekt „Premiere support pre Microsoft“ do ServisDesku. Okrem bežných administrátorských prác bola v ServiceDesku urobená kontrola aktívnych userov, pri ktorej sme preradili asi 5000 userov zo stavu aktívny do stavu neaktívny a bola navrhnutá a aj vykonaná revízia ServiceDesku, pretože časom sa ukázalo, že navrhnuté riešenia nevyhovujú aktuálnym požiadavkám. V rámci revízie boli upravené niektoré formuláre, kategórie, vyhľadávacie kódy pre FINNET. V roku 2007 pribudli do ServiceDesku nové riešiteľské skupiny - MS WINDOWS, ISUF a JUVS. V tejto súvislosti boli pridané nové kategórie riešiteľov, boli upravené databázové pravidlá, vytvorené nové templaty, nové uzatváracie kódy.
Počas druhého polroku sa začala príprava na migráciu ServisDesku, ktorej cieľom je zvýšenie kapacity systémových zdrojov a najmä zabezpečenie vysokej dostupnosti tohto systému. Navrhované riešenie pozostáva z dvoch aplikačných serverov, dvoch databázových serverov a jedného web servera. Riešenie oddeľuje aplikáciu ServisDesku od jeho databázy, pričom ako aplikácia, tak i databáza budú realizované klastrovým riešením. Pri migrácii sa, okrem zvýšenia počtu fyzických serverov, realizuje aj prechod na vyššiu verziu operačného systému, a to u aplikačných serverov. 
Úloha rieši aj podporu produktov SAP - v roku 2007 sa vykonávali štandardné administrátorské práce na produktoch SAP ESO a SAP ISUF, uskutočňovala sa optimalizácia a správa oprávnení pre jednotlivých používateľov systémov ESO a ISUF, na základe doručených požiadaviek od používateľov sa nastavovali prístupové oprávnenia a vykonávalo sa aj nastavenie konfigurácie jednotlivých systémov ESO a ISUF, vykonávalo sa generovanie nových oprávnení, reportov a bolo zabezpečené monitorovanie celého systému SAP. 
Osobitnou časťou prevádzky DataCentra je záložné pracovisko. Začiatkom januára 2007 bol na tomto pracovisku zrealizovaný a spustený do prevádzky projekt monitoringu a kontroly vstupov do klietok na počítačovej sále. V roku 2007 sa na záložnom pracovisku riešil projekt SAP XI - nainštaloval sa server pre SAP XI, bola vytvorená záložná databáza ESO na serveri, bol implementovaný bezpečnostný systém pre SAP XI IS ŠP a aj na databázu ESO. Počas roka bola vykonávaná bežná údržba a testovanie. Vymenili sa batérie v diskovom poli, sprístupnil sa ďalší diskový priestor na diskovom poli pre SAP XI a vytvorila sa a spustila databáza XIP do prevádzky. Na základe vopred určených testov bola vykonaná aktivácia a deaktivácia záložného pracoviska, bola preverená jeho funkčnosť a nové verzie operačných systémov a aplikácií. 
V druhom polroku 2007 sa začala príprava realizácie „Systému pre podporu prevádzky informačných technológií“ (SPPIT). Ide o dohľadový systém, ktorý má za úlohu sledovať prevádzkované systémy a v grafickej forme upozorňovať jeho obsluhu na vzniknuté problémy. Boli vytvorené súťažné podklady pre realizáciu súťažných návrhov na dodávku SPPIT a bola zverejnená a do konca roku aj zrealizovaná verejná súťaž, ktorá bola úspešne ukončená vyhlásením víťaza. 
Odberateľmi výstupov boli hlavne: MF SR, DR SR, CR SR,  ŠP a zamestnanci DC, ktorí riešia úlohy pre MF SR.

403	Prevádzkovanie portálu   www.informatizacia.sk	

V druhom polroku 2007 vznikal nový projekt pre MF SR. Realizoval sa vývoj a nasadenie portálu www.informatizácia.sk, ktorý slúži ako internetové médium pre sekciu Informatizácie spoločnosti MF SR. 
Portál bol vyvinutý s využitím programových prostriedkov, ktorých použitie umožňuje prístup autorov obsahu a administrátorov k médiu prostredníctvom administračného a publikačného prostredia. Okrem možnosti publikovania samotného obsahu média bol do portálu implementovaný rad aplikácií zjednodušujúcich, sprehľadňujúcich, uľahčujúcich a urýchľujúcich orientáciu a vyhľadávanie v množstve informácií a prístup ku nim, čo v konečnom dôsledku spríjemňuje používanie tohto média pre koncových používateľov - širokú verejnosť, pre ktorú bolo toto médium vyvinuté. 
Konkrétne sa jedná o aplikácie: Kalendár eventov, Tlačové správy, Sledované témy, Ankety, FAQ/Poradňa, Euro kalkulačka, Mailing list, RSS kanál, Textová verzia portálu, Vyhľadávanie a Mapa stránok.
Portálové riešenie bolo navrhnuté s využitím v DataCentre zaužívaných bezpečnostných štandardov, ako sú ochrana firewallom, či systémom na detekciu prienikov.
Portál okrem poskytovania informácií z oblasti informatizácie spoločnosti a verejného sektora zabezpečuje aj vzdelávanie spoločnosti a zvyšovanie povedomia spoločnosti v tejto oblasti. 
Do konca roku 2007 bol portál v testovacej prevádzke.

404	Prevádzkovanie „Registra prebytočného nehnuteľného majetku štátu“	
V rámci tejto novej služby bola v roku 2007 vykonaná analýza požiadaviek zadávateľa, na základe ktorej bolo navrhnuté portálové riešenie, ktoré sa skladá z dvoch hlavných vrstiev, obsah ktorých je členený na prezentačnú a administračnú vrstvu. Prezentačná vrstva, Register, je nosnou aplikáciou celého riešenia. Umožňuje návštevníkom stránok prehľadávať a prezerať konkrétnu nehnuteľnosť, o ktorej štatutárny orgán správcu majetku štátu (ako predávajúci) rozhodol ako o prebytočnom majetku štátu. Súčasťou riešenia je aj samostatná zóna pre správcov majetku, v rámci ktorej je riešená aj registrácia. Do systému sú zakomponované taktiež mailové notifikácie a RSS kanál.
Po implementačnej a testovacej fáze bolo riešenie nasadené do produkčnej prevádzky. Internetový portál je dostupný odbornej aj laickej verejnosti na doméne www.ropk.sk .
V rámci posledného kvartálu roku 2007 bola poskytovaná aj podpora pre túto úlohu - ako prostredníctvom prijímania a registrácie užívateľských hlásení centrom podpory užívateľov DataCentra, tak aj riešením registrovaných hlásení na úrovni aplikačnej podpory. 

405	Poskytovanie odbornej podpory produktov spoločnosti Microsoft	
Úloha vznikla v priebehu druhého polroka roku 2007 s cieľom vytvoriť kompetenčné centrum a Help Desk pre organizácie štátnej a verejnej správy zahrnuté v zmluve medzi vládou SR a spoločnosťou Microsoft na zabezpečovanie podporných služieb pre vybrané produkty spoločnosti Microsoft.
DataCentrum má možnosť operatívnejšieho riešenia vzniknutých problémov s hlbšou znalosťou špecifík verejnej a štátnej správy s prihliadnutím na požiadavky jednotlivých rezortov pri využití potenciálu a kapacít už vybudovaného CPU.
Úloha rieši hlavne nasledujúce okruhy odbornej podpory:
1.	Riadenie podpory          -  používateľ dostane usmernenie akým spôsobom podporu využívať a ako nahlasovať svoje problémy a požiadavky
2.	Prvostupňová podpora   - HelpDesk, ktorý zabezpečí vyriešenie požiadavky používateľa cez telefón alebo E-mail
3.	Druhostupňová podpora - on-site/off-site riešenie problému, zabezpečuje príchod poverených odborníkov priamo k používateľovi a za účelom preskúmania, navrhnutia a zrealizovania riešenia problému
4.	Lokálna asistenčná podpora  - ad-hoc konzultácie, ktoré poskytnú používateľom poradenstvo a všetky dostatočné informácie k jednotlivým produktom Microsoft (Exchange, Windows, MS Office a pod.)
5.	Školenia, semináre      -  zabezpečenie pre používateľa všetkých potrebných školení, resp. seminárov k požadovanej tematike
6.	Informačná podpora   - zabezpečenie informácií o novinkách a nových vylepšeniach, príp. opravách a úpravách pre používateľom využívané produkty
V roku 2007 bola v rámci tejto úlohy vykonaná analýza softvéru a bol dopracovaný program pre CPU, bola vypracovaná metodika poskytovania podpory produktov Microsoft v organizáciách štátnej a verejnej správy a vytvoril sa tím vyškolených pracovníkov pre rôzne oblasti produktov Microsoft. Aj napriek tomu, že ešte väčšina organizácií mala uzatvorené vlastné dohody s fy Microsoft až do konca roku 2007, bolo vykonaných 25 odborných zákrokov u zákazníkov  v rozsahu  cca  200 čl./hod.
V druhom polroku 2007 bol zakúpený špeciálny hardvér, ktorý umožňuje odladiť problémy a vyskúšať akýkoľvek produkt  spoločnosti  Microsoft. Pre tento účel bolo vytvorené špeciálne  testovacie prostredie pre všetky možné druhy  zlyhania softvéru  s následným  diagnostikovaním  chýb a ich odstránením.

406	Technická, komunikačná a systémová podpora projektu „Internet pre vzdelanie“	
Od novembra 2007 zabezpečuje DataCentrum na svojich zariadeniach prevádzku databázy Internet pre vzdelanie (IPV). V rámci plnenia tejto úlohy bol nainštalovaný HW, OS Windows 2003 R2,  požadované služby Internet Information Server (IIS) a .net. 
Bola zabezpečená ochrana servera firewallom a bol zriadený bezpečný administrátorský prístup prostredníctvom VPN a RDP. 
Úloha nebola predmetom kontraktu pre rok 2007. Je kontrahovaná pre rok 2008, s čím súviseli aj už vykonané práce. Čerpané kapacity neboli plánované a nie sú vykazované v tabuľke kapacít osobitne - sú zahrnuté v úlohe 402.   
   
501	Projektové, ekonomické a organizačné riadenie, technická a prevádzková podpora DataCentra  	
Uvedené úlohy zastrešovali prevádzku a  činnosti aj ďalších útvarov DataCentra pri plnení kontraktu 2006 a nebolo možné vopred predpokladať aké problémy bude treba riešiť a koľko kapacít si to bude vyžadovať. Napriek tomu boli všetky uvedené úlohy realizované včas (podľa stanovených a požadovaných termínov)  a bez závad.

601	Informačný systém účtovníctva fondov (ISUF)	
Úloha vznikla v priebehu roka 2007 a predmetom jej riešenia je zabezpečenie prevádzkovania a spravovania ostrého, školiaceho a testovacieho systému  ISUF, implementovanie poskytovania služieb súvisiacich s ovládaním aplikácie ISUF užívateľom v rámci I. úrovne podpory, koordinácia prác pri zabezpečovaní pripájania nových koncových bodov do siete KTI pre potreby ISUF. 
V roku 2007 boli vykonané všetky prípravné práce a reálna prevádzka poskytovania služieb začala k 1.1.2008. Kapacity sú započítané v rámci úlohy 402.